रायपुर. नया रायपुर के मोड़ पर सोमवार की शाम 6 बजे एक ग्रामीण को टक्कर मारने के बाद अनियंत्रित हुई और छेरीखेड़ी ओवर ब्रिज की रेलिंग तोड़कर नीचे गिर गई। कार ड्राइव कर रहे युवक की घटनास्थल पर ही मौत हो गई। पैदल जा रहे ग्रामीण की हालत भी गंभीर है। ऊंचाई से गिरी कार में तीनों युवक फंस गए थे। घायल युवकों के चिल्लाने की आवाज सुनकर ग्रामीण वहां पहुंचे। उसके बाद घायलों को बाहर निकाला गया। कार में महासमुंद के जज का बेटा भी था। मृतक और घायल उसी के दोस्त हैं।
पुलिस के मुताबिक महासमुंद के जिला सत्र न्यायाधीश अनंत बेग का बेटा रोहित बेग(25) अपने दो साथी हितेश वर्मा (24) और मनीष वर्मा(25) के साथ नया रायपुर घूमने निकला था। कार रोहित की है, लेकिन उसे हितेश चला रहा था। ब्रिज के ऊपर चढ़ते ही गाड़ी के सामने छेरीखेड़ी का दिनेश डहरिया आ गया। इससे ड्राइवर कंट्रोल खो बैठा और उसने दिनेश को टक्कर मारी। उसके बाद अनियंत्रित गाड़ी रेलिंग तोड़कर ब्रिज से नीचे गिर गई। ऊंचाई से गिरने से कार के सामने का हिस्सा बुरी तरह से पिचक गया। तीनों युवक अंदर फंस गए। पुलिस ने ग्रामीणों की मदद से तीनों को बाहर निकला।
हितेश की मौके पर ही मौत हो गई थी। रोहित और हितेश बेहोश थे। उन्हें तेलीबांधा के निजी अस्पताल में भर्ती कराया गया है। दोनों का सिटी स्कैन कराया गया है। पुलिस के अनुसार हादसे में घायल ग्रामीण दिनेश ब्रिज के एक ओर से दूसरे ओर जा रहा था।
बेटे का शव देखकर पिता बेहोश
पुलिस ने बताया कि हितेश का शव देखकर उसके पिता बेहोश हो गए। उन्हें अस्पताल में भर्ती कराया गया है। बेटे की मौत से उन्हें गहरा सदमा पहुंचा है। उन्हें डॉक्टरों की निगरानी में रखा गया है। हितेश इंजीनियरिंग करने के बाद पूणे में नौकरी कर रहा है। वह भाई की शादी में शामिल होने के लिए घर आया था। रोहित और मनीष वकालत की पढ़ाई कर रहे हैं। हादसे की सूचना मिलने के बाद तीनों के परिजन अस्पताल पहुंचे। वहां से फिर घटना स्थल गए।
hin_Deva hin_Deva hin_Deva hin_Deva hin_Deva